ไทยพาณิชย์รับ  ที่ปรึกษาค้าปลีก เข้าซื้อหุ้นบิ๊กซี
ไทยพาณิชย์ รับมี 3 ยักษ์ค้าปลีกสนซื้อบิ๊กซี พร้อมเป็นที่ปรึกษา หาเงินลงทุนจากต่างชาติ
25 ม.ค. 2559

ไทยพาณิชย์ รับมี 3 ยักษ์ค้าปลีกสนซื้อบิ๊กซี พร้อมเป็นที่ปรึกษา หาเงินลงทุนจากต่างชาติ
นายอาทิตย์ นันวิทยา ประธานเจ้าหน้าที่บริหารและรองประธานกรรมการบริหาร ธนาคารไทยพาณิชย์ เปิดเผยกรณีบริษัท คาสิโน กรุ๊ป ค้าปลีกรายใหญ่สัญชาติฝรั่งเศส ประกาศขายหุ้นบริษัท บิ๊กซี ซูเปอร์เซ็นเตอร์ ธุรกิจค้าปลีกในไทยที่ถืออยู่ 58.6% มูลค่า 2,600 ล้านเหรียญสหรัฐ (ประมาณ 9.4 หมื่นล้านบาท) ยอมรับว่า มีบริษัทยักษ์ใหญ่ในไทยสนใจประมาณ 2-3 ราย และเข้ามาปรึกษาถึงโอกาสทางธุรกิจจากการเป็นเจ้าของกิจการบิ๊กซี
ทั้งนี้ ตามหลักการธนาคารต้องเลือกเป็นที่ปรึกษาให้ลูกค้าเพียง 1 รายเท่านั้น ที่มีความเป็นไปได้ที่จะซื้อหุ้นเพื่อต่อยอดมูลค่าธุรกิจเดิมที่มีอยู่ เบื้องต้นธนาคารจะเป็นเพียงที่ปรึกษาทางธุรกิจเท่านั้น ไม่ได้ปล่อยสินเชื่อให้ แต่หากลูกค้าต้องการเงินทุนเพิ่มเติมธนาคารพร้อมช่วยหาแหล่งเงินจากต่างชาติให้ได้ โดยเฉพาะธนาคารจีนที่กำลังสนใจขยายธุรกิจในอาเซียนรวมทั้งไทย
“ขณะนี้ยังไม่มีการเซ็นสัญญาแต่งตั้งเป็นที่ปรึกษาทางการเงินอย่างเป็นทางการ แต่มีการพูดคุยกันคร่าวๆ เกี่ยวกับโซลูชั่นที่หลากหลายที่ลูกค้าจะได้จากดีลนี้ ส่วนราคาซื้อที่เหมาะสม อยู่บนพื้นฐานว่า สิ่งที่จะซื้อสามารถต่อยอดเป็นอะไรได้ และเพิ่มมูลค่าในธุรกิจเดิมได้อย่างไร”นายอาทิตย์ กล่าว
ด้านนักวิเคราะห์ระบุว่า คาสิโน กรุ๊ป ประสบปัญหาขาดทุนอย่างหนัก โดยเฉพาะในละตินอเมริกา จำเป็นต้องมีการลดหนี้ด้วยการขายกิจการ โดยคาสิโน กรุ๊ป เลือกที่จะขายกิจการในไทยทั้งที่ผลประกอบการเติบโต เพราะค้าปลีกในไทยยังมีแนวโน้มเติบโต ดึงดูดผู้ซื้อและน่าจะได้ราคา เมื่อเทียบกับธุรกิจในละตินอเมริกาที่ซบเซาไม่จูงใจผู้ซื้อ ขณะที่ค้าปลีกในเอเชียยังมีแนวโน้มขยายตัวสูง
ทั้งนี้ เป็นที่น่าสังเกตว่า นักลงทุนต่างชาติเริ่มมีการถอนทุนออกจากประเทศกำลังพัฒนา รวมทั้งประเทศไทยด้วย ส่วนหนึ่งเนื่องจากเทคโนโลยีที่เปลี่ยนไปสู่ดิจิทัลมากขึ้น ซึ่งโครงสร้างพื้นฐานของประเทศตลาดเกิดใหม่ยังไม่พร้อมเท่าที่ควร อาจไม่รองรับการขยายธุรกิจและการแข่งขันของนักลงทุนข้ามชาติในระยะยาวได้
อย่างไรก็ดี การวงจรธุรกิจที่แตกต่างกันของแต่ละภูมิภาค ท่ามกลางตลาดโลกที่เชื่อมโยงและเข้าถึงได้ง่ายกว่าเดิม ทำให้เกิดดีลการซื้อและควบรวมกิจการ (เอ็มแอนด์เอ) จำนวนมากขึ้น ทั้งการเข้าซื้อกิจการในไทยและการออกไปซื้อกิจการของต่างประเทศ ซึ่งมีหลายดีลที่จะเกิดขึ้นในปีนี้
รายงานข่าวเปิดเผยว่า สำหรับบริษัท บิ๊กซี ซูเปอร์เซ็นเตอร์ มีธนาคารเอชเอสบีซี เป็นที่ปรึกษาทางธุรกิจในการทำข้อเสนอการขายหุ้นครั้งนี้